
Aktiválható, makrociklusos tetrazinok szintézise

Kutatómunkám során tetrazin alapú makrociklusokat állítottam elő, melyek kezdetben nem vihetők IEDDA (fordított elektronigényű Diels–Alder) reakcióba transz-ciklookténnel. Egy specifikus külső (fény) vagy belső (enzim) hatásra a makrociklus felnyílik, aktiválódik és így újra gyors reakcióba tud lépni transz-ciklookténnel. Az IEDDA reakció ilyen módon történő gátlása azért előnyös, mert az úgynevezett click-to-release transz-ciklookténhez kötött molekula (például egy gyógyszer) csak a tetrazinnal való reakció után hasad le, így a külső vagy belső hatás tudja biztosítani a kívánt molekula időben és térben célzott felszabadulását.



